กกต.เผยยอดผู้สมัคร ส.ว. รวม 7,210 คน จังหวัดอุบลราชธานี มีผู้สมัครสูงสุด
กกต. เผยยอดผู้สมัคร ส.ว. รวม 7,210 คน จังหวัดอุบลราชธานี มีผู้สมัครสูงสุด ตามมาด้วยจังหวัดขอนแก่นและสกลนคร ขณะที่ชุมพรมีผู้สมัครน้อยที่สุด 16 คน

พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง เปิดเผยว่า จากการที่สำนักงานคณะกรรมการการเลือกตั้ง เปิดให้มีการสมัครรับเลือกเป็นสมาชิกวุฒิสภา (ส.ว.) ระหว่างวันที่ 26-30 พฤศจิกายน 2561 ปรากฏว่ามีผู้สมัครรับเลือกเป็น ส.ว. จำนวน 7,210 คน
สำหรับยอดรวมผู้สมัครรับเลือกเป็น ส.ว. จากการสมัครทั้ง 2 วิธีการสมัคร คือ สมัครโดยยื่นใบสมัครด้วยตนเอง มีจำนวน 6,705 คน และสมัครโดยยื่นใบสมัครด้วยตนเองพร้อมแสดงหนังสือแนะนำชื่อผู้สมัครจากองค์กร จำนวน 505 คน ทำให้มีผู้สมัครรับเลือกเป็น ส.ว. รวมทั้งสิ้น 7,210 คน แบ่งเป็นเพศชาย 5,315 คน และเป็นเพศหญิง 1,895 คน

การสมัครของทั้ง 10 กลุ่ม คือกลุ่มการบริหารราชการแผ่นดินและความมั่นคง 765 คน  กลุ่มกฎหมายและกระบวนการยุติธรรม 576 คน กลุ่มการศึกษาและการสาธารณสุข 1,124 คน กลุ่มอาชีพกสิกรรม ปลูกพืชล้มลุก ทำนา ทำสวน ทำไร่ ป่าไม้ ปศุสัตว์ ประมง 1,452 คน กลุ่มพนักงานหรือลูกจ้างของบุคคลซึ่งมิใช่ส่วนราชการหรือหน่วยงานของรัฐ ผู้ใช้แรงงาน อาชีพอิสระ 469 คน กลุ่มผู้ประกอบอาชีพด้านสิ่งแวดล้อม ผังเมือง อสังหาริมทรัพย์และสาธารณูปโภค ทรัพยากรธรรมชาติ พลังงาน วิทยาศาสตร์ เทคโนโลยี การสื่อสารการพัฒนานวัตกรรม 288 คน กลุ่มผู้ประกอบกิจการขนาดกลางและขนาดย่อม ผู้ประกอบธุรกิจ หรืออาชีพด้านการท่องเที่ยว 493 คนกลุ่มสตรี ผู้สูงอายุ คนพิการหรือทุพพลภาพ กลุ่มชาติพันธุ์ กลุ่มอัตลักษณ์อื่น ประชาสังคม องค์กรสาธารณประโยชน์ 943 คน กลุ่มศิลปะ วัฒนธรรม ดนตรี การแสดงและบันเทิง นักกีฬา สื่อสารมวลชน ผู้สร้างวรรณกรรม 398 คน และกลุ่มอื่นๆ (ผู้มีคุณสมบัติและไม่มีลักษณะต้องห้ามย่อมมีสิทธิสมัครในกลุ่มอื่นๆ) 702 คน รวมทั้งสิ้น 7,210 คน

จังหวัดที่มีผู้สมัครโดยยื่นใบสมัครมากที่สุด 5 อันดับแรก ประกอบด้วย จังหวัดอุบลราชธานี 431 คน ขอนแก่น  377 คน  สกลนคร 296 คน ร้อยเอ็ด 267 คน และเชียงใหม่ 265 คน และจังหวัดที่มีผู้สมัครโดยยื่นใบสมัครน้อยที่สุด 5 อันดับแรก ประกอบด้วย ชุมพร 16 คน พังงา 17 คน สิงห์บุรี และระนอง  18 คน และบึงกาฬ 23 คน ทั้งนี้ สามารถดูรายละเอียดเพิ่มเติมได้ที่เว็บไซต์สำนักงานคณะกรรมการการเลือกตั้ง www.ect.go.th